[{"text_idx": "#000009", "text": "Mae\u2019r argyfwng costau byw yn parhau i roi pwysau ar gymunedau, mudiadau gwirfoddol a gwirfoddolwyr fel ei gilydd. Yn sgil y prisiau tanwydd uchaf erioed (Saesneg yn unig), rydyn ni\u2019n gofyn i Nadhim Zahawi, yr Aelod Seneddol sydd newydd ei benodi yn Ganghellor y Trysorlys, i gynyddu\u2019r lefel fwyaf y gall gyrwyr gwirfoddol gael ei had-dalu yn ei Gyllideb yr Hydref hwn."}, {"text_idx": "#000010", "text": "Ar hyn o bryd, mae gyrwyr gwirfoddol yn cael eu had-dalu yn unol a\u0302 Thaliad Lwfans Milltiredd Cymeradwy (AMAP) (Saesneg yn unig) ar uchafswm o 45c y filltir \u2013 cyfradd a adolygwyd ddiwethaf yn 2012. Nid yw\u2019r gyfradd hon yn ddigon i dalu\u2019r treuliau sydd gan yrwyr gwirfoddol mwyach, gan eu rhoi nhw, mudiadau gwirfoddol a defnyddwyr gwasanaethau mewn sefyllfa anodd."}, {"text_idx": "#000011", "text": "Bydd methu a\u0302 chynyddu\u2019r gyfradd AMAP i lefel gyfwerth a\u0302\u2019r prisiau tanwydd presennol yn golygu mai ychydig iawn o opsiynau fydd gan fudiadau o hyd i fynd i\u2019r afael a\u0302\u2019r anghysondeb hwn. Er y gallant ad-dalu gyrwyr gwirfoddol ar gyfradd uwch, mae hyn yn golygu mwy o waith papur ac yn effeithio ar drethi a hawliau budd-daliadau\u2019r gwirfoddolwr. Bydd y goblygiadau hyn, i bob diben, yn effeithio ar yr un gwirfoddolwyr a fydd yn fwy tebygol o stopio gwirfoddoli oherwydd straen ariannol."}, {"text_idx": "#000015", "text": "\u2018Mae gyrwyr gwirfoddol yn cynnig eu hamser a\u2019u sgiliau am ddim ac yn aml yn achubiaeth i\u2019r rheini sydd fwyaf bregus, yn enwedig mewn cymunedau sydd wedi\u2019u hynysu\u2019n ddaearyddol a chymunedau gwledig. Dylai\u2019r costau tanwydd cynyddol gael eu had-dalu gan gyfradd AMAP ddiwygiedig, sy\u2019n sicrhau nad yw gwirfoddolwyr allan o boced.\u2019"}]